Diari Oficial de la Generalitat Valenciana


Sumari del DOGV 3933, del 06-02-2001 (2001/509)

RESOLUCIO de 19 de gener de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre el Consell Superior d'Esports, la Conselleria de Cultura i Educació i l'Ajuntament de València, per a despeses de gestió i d'equipament i infraestructures en el Centre Especialitzat d'Alt Rendiment de Ciclisme de València.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3933

Data del DOGV
:   06-02-2001

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2001/509


Data del document
:   19-01-2001

Organisme emissor
:   Presidència de la Generalitat

Tipus de document
:   Resolució

Descriptors 

:   * administració central
    * cooperació administrativa
    * administració local
    * instal·lació esportiva
    * esport professional

RESOLUCIO de 19 de gener de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre el Consell Superior d'Esports, la Conselleria de Cultura i Educació i l'Ajuntament de València, per a despeses de gestió i d'equipament i infraestructures en el Centre Especialitzat d'Alt Rendiment de Ciclisme de València. [2001/X509]
  
Subscrit, després de la tramitació prèvia reglamentària, entre el Consell Superior d'Esports, la Conselleria de Cultura i Educació i l'Ajuntament de València, el 15 de setembre de 2000, un Conveni de col·laboració per a despeses de gestió i d'equipament i infraestructures en el Centre Especialitzat d'Alt Rendiment de Ciclisme de València, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0007/2001, i que figura com a annex d'aquesta resolució.
  
València, 19 de gener de 2001.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre el Consell Superior d'Esports, la Conselleria de Cultura i Educació i l'Ajuntament de València per a despeses de gestió i d'equipament i infraestructures en el Centre Especialitzat d'Alt Rendiment de Ciclisme de València.
  
Madrid, 15 de setembre de 2000
  
Reunits
  
D'una part, el senyor Juan Antonio Gómez-Angulo Rodríguez, secretari d'Estat-president del Consell Superior d'Esports, intervé en nom i representació del citat organisme, d'acord amb el Reial Decret 286/1999, de 22 de febrer, sobre estructura orgànica i funcions del Consell Superior d'Esports i d'adequació de l'organisme a la Llei 6/1997, de 14 d'abril, d'Organització i Funcionament de l'administració General de l'Estat, i de conformitat amb allò que disposa l'article 6 en relació amb la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
D'altra part, el senyor Manuel Tarancón Fandos, conseller de Cultura i Educació de la Generalitat Valenciana, facultat per a este acte en virtut de les atribucions que li conferix la Llei 5/1983, de 30 de desembre, de Govern Valencià, especialment autoritzat per a la subscripció del present conveni per acord del Govern Valencià del dia 12 de setembre de 2000, d'acord amb l'article 54.bis de la Llei d'Hisenda Pública de la Generalitat Valenciana, segons redacció efectuada per l'article 12 de la Llei 3/1996, de 30 de desembre, de Mesures de Gestió i Organització de la Generalitat Valenciana, i amb l'article 21.f de la Llei 5/1983, de 30 de desembre, de Govern.
  
I, d'altra part, la senyora Rita Barberá Nolla, alcaldessa-presidenta de l'Ajuntament de València, en nom i representació de l'Ajuntament, autoritzada per a la subscripció del present conveni per acord del ple de la citada corporació del dia 7 de juliol de 2000, i assistida del secretari de l'Ajuntament, senyor Vicent Miquel i Diego.
  
Que actuen en virtut de les competències que cada un té i legitimats per a la firma del conveni,
  
Exposen
  
I. El desenrotllament de l'esport ha entrat en un procés de tecnificació que exigix aplicar en tot els nivells i àmbits unes bases científiques i tècniques rigoroses.
  
Per a arribar a crear una elit esportiva, cal disposar d'un context idoni per al desenrotllament i perfeccionament dels esportistes, així com d'instal·lacions i mitjans tècnics, científics, pedagògics i, en particular, d'aquelles condicions que incidixen en la millora de les prestacions esportives.
  
II. L'administració general de l'Estat és competent en aquelles matèries que afecten els interessos generals de l'esport en l'àmbit estatal o que superen l'àmbit territorial d'una comunitat autònoma.
  
No obstant això, es consagra el principi de cooperació entre l'Estat i les comunitats autònomes en l'exercici de les seues respectives competències a fi d'aconseguir una major eficàcia en la coordinació interadministrativa i, amb això, una major eficàcia en la utilització conjunta dels fons públics en l'esport.
  
Un objectiu prioritari de la Llei de l'Esport és el suport, en tots els aspectes, als esportistes d'alt nivell. Així ho recull l'article 6, apartat 1, de la mencionada llei: ?L'esport d'alt nivell es considera d'interés per a l'Estat, en tant que constituïx un factor essencial en el desenrotllament esportiu, per l'estímul que suposa per al foment de l'esport de base, en virtut de les exigències tècniques i científiques de la seua preparació, i per la seua funció representativa d'Espanya en les proves o competicions esportives oficials de caràcter internacional?. I en l'apartat 2: ?L'administració general de l'Estat, en col·laboració amb les comunitats autònomes, quan siga procedent, procurarà els mitjans necessaris per a la preparació tècnica i el suport científic i mèdic dels esportistes d'alt nivell, així com la seua incorporació al sistema educatiu i la seua plena integració social i professional?.
  
III. D'acord amb la base sisena, punt 7, de l'Ordre de 23 de gener de 1998 (BOE de 29 de gener de 1998), reguladora de la concessió d'ajudes i subvencions a càrrec de crèdits pressupostaris del Consell Superior d'Esports, podran sol·licitar ajudes els centres d'alt rendiment o de tecnificació esportiva la titularitat o gestió dels quals corresponga a les comunitats autònomes, corporacions locals o altres entitats públiques que es troben classificats com a tals pel Consell Superior d'Esports i després de la subscripció d'un conveni de col·laboració entre el Consell i l'entitat titular de la instal·lació.
  
IV. El Centre Especialitzat d'Alt Rendiment de Ciclisme en Pista de València, situat a les instal·lacions del Velòdrom Lluís Puig, propietat de l'Ajuntament de València, va ser qualificat com a tal per resolució de 5 d'abril de 1999, de la Direcció General d'Esports del Consell Superior d'Esports (BOE núm. 101, de 28 d'abril).
  
En l'àmbit de les respectives competències que la legislació vigent conferix al Consell Superior d'Esports, a la Generalitat Valenciana i a l'Ajuntament de València, les citades entitats estan interessades a col·laborar en el funcionament del Centre Especialitzat d'Alt Rendiment de Ciclisme.
  
En conseqüència i per a regular la dita col·laboració, les institucions firmants subscriuen el present acord que se subjectarà a les següents
  
Clàusules
  
Primera. Objecte
  
L'objecte del present conveni és regular la col·laboració entre el Consell Superior d'Esports, la Conselleria de Cultura i Educació de la Generalitat Valenciana i l'Ajuntament de València per al funcionament del Centre Especialitzat d'Alt Rendiment de Ciclisme, amb la finalitat de desenrotllar al Centre la preparació i especialització de l'esportista d'alt nivell.
  
Segona. Actuacions que corresponen al Consell Superior d'Esports
  
El Consell Superior d'Esports es compromet a:
  
1. Atorgar una subvenció a la Generalitat Valenciana per un import màxim de 7.000.000 de pessetes, a fi de col·laborar en el finançament de les despeses d'explotació derivades de les concentracions de l'equip nacional de ciclisme al Centre.
  
2. Atorgar una subvenció a la Generalitat Valenciana per un import màxim de 14.901.193 de pessetes, a fi de col·laborar en el finançament de les despeses del Centre dirigides a l'equipament esportiu per al desenrotllament de l'entrenament en pista.
  
Tercera. Actuacions que corresponen a la Conselleria de Cultura i Educació
  
La Generalitat Valenciana es compromet a:
  
1. Contribuir a càrrec dels seus pressupostos al finançament de les despeses d'explotació i inversions necessàries per a la prestació dels servicis per part del Centre.
  
2. Destinar els fons aportats pel Consell Superior d'Esports a la finalitat prevista en la sol·licitud de subvenció, i vetllar pel compliment dels criteris bàsics de funcionament del Centre.
  
3. Justificar la inversió dels fons percebuts.
  
Quarta. Actuacions que corresponen a l'Ajuntament de València
  
Per al funcionament del Centre Especialitzat d'Alt Rendiment de Ciclisme, l'Ajuntament de València posa a disposició de la Conselleria de Cultura i Educació l'ús de les instal·lacions del Velòdrom Lluís Puig que componen el Centre.
  
Quinta. Finançament i pagament
  
Les despeses d'explotació i inversions que calguen per a la prestació dels servicis per part del Centre es finançaran d'acord amb la proposta següent:
  
a) Per part del Consell Superior d'Esports:
  
Exercici 2000
  
Despeses d'explotació
  
Aplicació pressupostària: 94-363.407-N.456-46
  
Quantia màxima: 7.000.000 pessetes (42.070,85 euros)
  
Despeses d'inversió
  
Aplicació pressupostària: 61-944.414-P.504-54
  
Quantia màxima: 62.156.365 pessetes (90.149,648 euros)
  
El pagament de la subvenció atorgada pel Consell Superior d'Esports es farà efectiva a partir de la subscripció del present conveni, després del compliment dels requisits exigits per al pagament de subvencions per la normativa pressupostària estatal.
  
Les subvencions establides en este apartat queden subjectes a allò que s'ha establit en l'article 81 i següent del text refós de la Llei General Pressupostària aprovat per Reial Decret Legislatiu 1.091/1988, de 23 de setembre, i a allò que s'ha disposat en el reglament de procedència per a la concessió de subvencions públiques aprovat per Reial Decret 2.225/1993, de 17 de desembre.
  
b) Per part de la Conselleria de Cultura i Educació:
  
Exercici 2000
  
Despeses d'explotació
  
Aplicació pressupostària: 80.84.663.87.4, línia 4.08
  
Quantia màxima: 7.000.000 de pessetes (42.070,85 euros)
  
Les aportacions de la Conselleria de Cultura i Educació s'efectuaran en concepte de subvenció a favor de la Federació de Ciclisme de la Comunitat Valenciana, per al finançament del programa de tecnificació de ciclisme que es desenrotlle al Centre Especialitzat d'Alt Rendiment de Ciclisme de València. A l'efecte, les dos entitats subscriuran un conveni de col·laboració on es plasmaran ?entre altres aspectes- la forma de lliurament de les subvencions i la forma i terminis de justificació, atenent el que disposa el Text Refós de la Llei d'Hisenda Pública de la Generalitat Valenciana.
  
Sexta. Comissió Tècnica
  
Per a l'aplicació, seguiment i desplegament del present conveni es crea una Comissió Tècnica, amb la següent composició, funcions i règim de funcionament:
  
a) Composició: Estarà integrada per sis membres:
  
- El director general d'Esports del Consell Superior d'Esports o persona en qui delegue.
  
- Un representant del Consell Superior d'Esports pertanyent a la Subdirecció General d'Alta Competició.
  
- El director general de l'Esport de la Generalitat Valenciana o persona en qui delegue.
  
- El regidor d'Esports de l'Ajuntament de València o persona en qui delegue.
  
- El director del Centre.
  
- La Federació Espanyola de Ciclisme.
  
La Comissió Tècnica podrà comptar amb l'assessorament de tècnics i especialistes per al millor compliment de les seues funcions.
  
b) Seran funcions de la Comissió Tècnica:
  
- Proposar els objectius que perseguirà el Centre.
  
- Proposar les mesures necessàries per a la direcció i compliment dels objectius.
  
- Realitzar el seguiment de les activitats del Centre i dels esportistes que hi haja allotjats.
  
- Conèixer els programes d'inversió del Centre.
  
- Altres que es deriven del present conveni.
  
c) Funcionament
  
La Comissió Tècnica es reunirà, com a mínim, una vegada a l'any i totes les vegades que siga necessari a petició de qualsevol de les parts, i celebrarà les seues reunions a la seu del Centre.
  
Sèptima. Criteris de funcionament del Centre
  
Els criteris bàsics de funcionament del Centre, que hauran de recollir les normes que el regulen, són els següents:
  
- Les places del Centre s'oferiran en funció de les previsions que s'establisquen amb les respectives federacions i de la capacitat del Centre. L'oferta de places es farà prioritàriament a les federacions espanyoles i, en cas que hi haja vacants, a les federacions valencianes.
  
- Les federacions esportives espanyoles i valencianes que utilitzen els servicis del Centre hauran d'informar la Comissió Tècnica sobre la selecció dels tècnics i dels esportistes que hi puguen accedir.
  
- El nivell d'utilització i ocupació del Centre haurà de correspondre prioritàriament a les activitats d'interés estatal proposades pel Consell Superior d'Esports.
  
Les federacions esportives que realitzen activitats al Centre, tant amb esportistes residents com en activitats temporals, aportaran la contractació a càrrec seu dels tècnics necessaris per a les activitats que planifiquen. Així mateix, se sotmetran a les normes de règim intern del Centre.
  
Octava. Duració
  
El present conveni entrarà en vigor l'endemà de la firma per les parts. A partir de la subscripció, la vigència serà fins al 31 de desembre de 2000.
  
Novena. Resolució
  
Serà causa de resolució del conveni el mutu acord entre les parts, així com la denúncia de l'incompliment de qualsevol de les clàusules mitjançant preavís comunicat de forma fefaent en el termini d'un mes des que haja sigut detectat.
  
Deu. Naturalesa
  
Les possibles qüestions litigioses o controvèrsies que puguen derivar-se de l'aplicació, interpretació, modificació, efectes i resolució del present conveni seran resoltes conformement al que disposa la Llei 29/1998, de 13 de juliol, Reguladora de la Jurisdicció Contenciosa Administrativa.
  
I, com a mostra de conformitat, les parts subscriuen el present conveni per triplicat i a un sol efecte, al lloc i en la data indicats en l'encapçalament.
  
El secretari d'Estat'president del Consell Supèrior d'Esports
  
Juan Antonio Gómez-Angulo Rodríguez
  
El conseller de Cultura i Educació,
  
Manuel Tarancón Fandos
  
L'alcaldessade València,
  
Rita Barberá Nolla